नई दिल्ली। दिल्ली मे 24 स 30 दिसंबर, 2012 तक सात दिवसीय मलंगिया नाटय महोत्सव क आयोजन होएत। मैथिली रंगमंच मे एहि प्रकारक इ पहिल आयोजन थिक जे कि कोनो एकटा नाटककार महेंद्र मलंगिया क चर्चित सात टा नाटक देखबाक अवसर देत। एहि महोत्सवक आयोजन मैथिली लोक रंग (मैलोरंग) संस्था क रहल अछि। संस्थाक निदेशक प्रकाश झा क अनुसार नई दिल्ली क मंडी हाउस स्थित श्रीराम सेंटर मे प्रतिदिन सांझ 6. 30 बजे स नाटक क आयोजन होएत। ओ कहला जे मलंगिया नाटय महोत्सव मे भारत आ नेपालक कुल सात टा नाटय संस्था भाग ल रहल अछि। इ सब संस्था नाटककार महेंद्र मलंगिया लिखित विभिन्न नाटकक मंचन करत। एहि महोत्सव मे पटनाक भंगिम, मधुबनीक लोकहित रंगपीठ, सहरसाक पंचकोसी, दिल्लीक मिथिलांगन, जनकपुर (नेपाल)क मिनाप, कोलकाताक मिथिला विकास परिषद आ दिल्ली क मैलोरंग रिपोर्टरी सेहो अपन प्रस्तुति देत। एहि महोत्सव लेल नाटककार महेंद्र मलंगिया क चर्चित सात टा नाटक क्रमशः काठक लोक, ओकरा आंगनक बरहमासा, गाम नै सुतैए, छुतहा घैल, पूस जाड की माघ जाड, जुआयल कनकनी आ ओरिजनल काम चयनित कैल गेल अछि। 